Vannmagasin åpnet seg - 150 døde i flom i Russland
Det melder det russiske nyhetsbyrået Ria Novosti. Flommen, som rammet Krasnodar-regionen i det sørlige Russland sent fredag kveld, er den verste i landet på flere tiår. Verst rammet er byen Krymsk, der 130 omkomne er funnet. Ifølge nyhetsbyrået AP er 150 personer bekreftet omkommet.Lørdag meldte nyhetsbyrået AP at innbyggerne i byen ga myndighetene skylden for de høye dødstallene, etter at det kom en kjempebølge fra fjellet. - Folk sier et vannmagasin i fjellet ble åpnet. En bølge kom derfra. Det var sju meter med vann i byen, sier innbygger Anna Kovalevskaya. Vannmagasinet Neberdzhayevsk skal ha blitt åpnet for å forhindre at det ble overfylt på grunn av de store nedbørsmengdene. Myndighetene avviste først dette som galt. Nå viser det seg altså at dette er riktig.Ifølge Ria Novosti sa en politikilde søndag morgen at saken skal etterforskes. - Granskingen blir iverksatt under del 3, artikkel 109, av den russiske straffeloven (å påføre død ved uaktsomhet, journ.anm.), sa kilden. Etterforskeren Ivan Sengerov i Krasnodar sier at de studerer flere årsaker til katastrofen, inkludert opplysningene om at en sluse i et vannmagasin ble åpnet for å hindre overfylling på grunn av det kraftige regnværet. - I løpet av 13 timer var det mange automatiske utslipp av vann, men det er fortsatt for tidlig å si at dette var årsaken til flommen, sier Sengerov ifølge Ria Novosti. Han legger til at vannet ble tappet i porsjoner og at dammen ikke har noen skader.Russlands president Vladimir Putin besøkte lørdag kveld det flomrammede området. Han har beordret en gransking av hvorvidt nok ble gjort for å forhindre massedød i Krasnodar-regionen, skriver BBC. - Grankingskommisjonen vil undersøke handlingene til alle myndigheter - hvordan varselet ble gitt, hvordan det burde vært gitt og hvordan det ble handlet, sa Putin etter et møte i Krymsk, ifølge nyhetsbyrået Itar-Tass.Det lokale politiet har oppnevnt en krisekommisjon for å håndtere situasjonen, mens forsterkninger kommer fra Moskva. Mer enn 12.000 er berørt av flommen, melder det russiske krisedepartementet. Krymsk ligger i Sør-Russland, i samme fylke som vinter-OL i 2014 skal foregå. Det er rundt 200 km til Sotsji. Krymsk har 57.000 innbyggere.
En granskingskommisjon åpner etterforskning av om lokale myndigheter har påført død ved uaktsomhet etter flommen som til nå har krevd minst 150 menneskeliv i Russland.